CELEX: 32013D0204
Language: sl
Date: 2013-04-25 00:00:00
Title: 2013/204/EU: Sklep Komisije z dne 25. aprila 2013 o nevključitvi formaldehida za 20. vrsto pripravkov v Prilogo I, IA ali IB k Direktivi 98/8/ES Evropskega parlamenta in Sveta o dajanju biocidnih pripravkov v promet (notificirano pod dokumentarno številko C(2013) 2284)  Besedilo velja za EGP

27.4.2013   
            
            
               SL
            
            
               Uradni list Evropske unije
            
            
               L 117/18
            
         SKLEP KOMISIJE
   z dne 25. aprila 2013
   o nevključitvi formaldehida za 20. vrsto pripravkov v Prilogo I, IA ali IB k Direktivi 98/8/ES Evropskega parlamenta in Sveta o dajanju biocidnih pripravkov v promet
   (notificirano pod dokumentarno številko C(2013) 2284)
   (Besedilo velja za EGP)
   (2013/204/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (1) in zlasti člena 16(2) Direktive,
   ob upoštevanju naslednjega:
   
               (1)
            
            
               Uredba Komisije (ES) št. 1451/2007 z dne 4. decembra 2007 o drugi fazi desetletnega delovnega programa iz člena 16(2) Direktive 98/8/ES Evropskega parlamenta in Sveta o dajanju biocidnih pripravkov v promet (2) določa seznam aktivnih snovi, ki jih je treba oceniti zaradi njihove možne vključitve v Prilogo I, IA ali IB k Direktivi 98/8/ES.
            
         
               (2)
            
            
               Formaldehid (št. ES 200-001-8, št. CAS 50-00-0) je vključen v navedeni seznam za uporabo med drugim v konzervansih za hrano ali krmo (20. vrsta pripravkov), kot je opredeljeno v Prilogi V k Direktivi 98/8/ES.
            
         
               (3)
            
            
               Dve podjetji („vlagatelja“) sta v skladu s členom 9 Uredbe (ES) št. 1451/2007 predložili dokumentacijo Nemčiji za oceno formaldehida za uporabo v 20. vrsti pripravkov do 31. oktobra 2008. V skladu s členom 11 Direktive 98/8/ES se je dokumentacija sklicevala na dva pripravka, ki vsebujeta formaldehid („referenčna pripravka“).
            
         
               (4)
            
            
               Med številnimi srečanji in v številnih dopisih je Komisija obvestila vlagatelja in države članice, da meni, da je treba referenčna pripravka obravnavati v okviru področja uporabe Uredbe (ES) št. 1831/2003 Evropskega parlamenta in Sveta z dne 22. septembra 2003 o dodatkih za uporabo v prehrani živali (3) ter ju zato izvzeti iz področja uporabe Direktive 98/8/ES v skladu s členom 1(2)(o) navedene direktive. Komisija je navedla, da ne bo vključila formaldehida za 20. vrsto pripravkov v Prilogo I, IA ali IB k Direktivi 98/8/ES. Zato je vlagatelja pozvala, naj prekineta svoje sodelovanje v programu pregledovanja v skladu s členom 11(1) Uredbe (ES) št. 1451/2007 in vložita vlogo za odobritev referenčnih pripravkov v skladu z Uredbo (ES) št. 1831/2003, za kar jim je ponudila praktično pomoč in obljubila, da se poskušala izogniti motnjam na trgu med prehodom z enega regulatornega režima na drugi.
            
         
               (5)
            
            
               Po nasvetu Komisije je eden od vlagateljev obvestil Komisijo, da namerava z 10. septembrom 2009 prekiniti svoje sodelovanje v programu pregledovanja v skladu s členom 11(1) Uredbe (ES) št. 1451/2007. Drugi vlagatelj se je odločil, da kljub nasvetu ostane v programu pregledovanja.
            
         
               (6)
            
            
               Komisija je Nemčiji in zadevnemu vlagatelju ponovila svoje stališče v dopisu z dne 25. maja 2010. Nemčija je v dopisu z dne 17. avgusta 2010 odgovorila, da je zadevni vlagatelj odklonil prekiniti svoje sodelovanje v programu pregledovanja, zaradi česar mora Nemčija nadaljevati z ocenjevanjem.
            
         
               (7)
            
            
               Kot je bilo potrjeno z Uredbo (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (4), pripravke, ki se uporabljajo za konzerviranje hrane ali krme, zajemata Uredba (ES) št. 1831/2003 in Uredba (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (5). Zato so takšni pripravki izključeni iz področja uporabe Direktive 98/8/ES v skladu s členom 1(2)(o) navedene direktive. Zato bi bilo treba zaradi pravne varnosti skleniti, da se formaldehid ne vključi v Prilogo I, IA ali IB k Direktivi za 20. vrsto pripravkov.
            
         
               (8)
            
            
               Ni znano, ali se formaldehid uporablja kot aditiv za živila, ni pa odobren za tako uporabo v skladu z Uredbo (ES) št. 1333/2008.
            
         
               (9)
            
            
               Dve vlogi za odobritev formaldehida kot krmnega dodatka v skladu z Uredbo (ES) št. 1831/2003 se trenutno ocenjujeta. Pri določitvi datuma prekinitve uporabe pripravkov, ki vsebujejo formaldehid in se uporabljajo za konzerviranje krme ter so dani v promet kot biocidni pripravki, bi bilo treba upoštevati čas, ki je potreben za ureditev takšnih pripravkov v skladu z Uredbo (ES) št. 1831/2003.
            
         
               (10)
            
            
               Ukrepi iz tega sklepa so v skladu z mnenjem Stalnega odbora za biocidne pripravke –
            
         SPREJELA NASLEDNJI SKLEP:
   Člen 1
   Formaldehid (št. ES 200-001-8, št. CAS 50-00-0) se ne vključi v Prilogo I, IA ali IB k Direktivi 98/8/ES za 20. vrsto pripravkov.
   Člen 2
   Pripravki, dani v promet kot biocidni pripravki za uporabo kot konzervansi krme in ki vsebujejo formaldehid, se od 1. julija 2015 ne dajejo več v promet.
   Člen 3
   Ta sklep je naslovljen na države članice.
   
      V Bruslju, 25. aprila 2013
      
         
            Za Komisijo
         
         Janez POTOČNIK
         
            Član Komisije
         
      
   
   
      (1)  UL L 123, 24.4.1998, str. 1.
   
      (2)  UL L 325, 11.12.2007, str. 3.
   
      (3)  UL L 268, 18.10.2003, str. 29.
   
      (4)  UL L 167, 27.6.2012, str. 1.
   
      (5)  UL L 354, 31.12.2008, str. 16.